Jul 09,2015
సరికొత్త హోండా 'జాజ్‌' వచ్చేసింది
        న్యూఢిల్లీ: జపాన్‌కు చెందిన ప్రముఖ కార్ల తయారీ సంస్థ హోండా సరికొత్త ప్రిమియం హ్యచ్‌బ్యాక్‌ 'జాజ్‌'ను మార్కెట్లోకి విడుదల చేసింది.మూడో తరానికి చెందిన జాజ్‌ వాహనాన్ని కంపెనీ బుధవారం భారత్‌లో ఆవిష్కరించింది. దీని ధరను కంపెనీ రూ.5.3 నుంచి రూ.8.59 లక్షలుగా (ఎక్స్‌షోరూమ్‌ న్యూఢిల్లీ) నిర్ణయించింది. పెట్రోలు, డీజిల్‌ వర్షన్లలో లభించే ఈ కారు మార్కెట్లో మారుతీ సుజుకీ స్విఫ్ట్‌ డిజైర్‌, హ్యుందారు మోటార్‌ ఎలైట్‌ ఐ20లకు పోటీగా నిలవనుంది. భారత్‌లో హోండా కార్ల జోరును ఈ సరికొత్త జాజ్‌ మరింతగా పెంచనుందని హోండా కార్స్‌ ఇండియా (హెచ్‌సీఐఎల్‌) అధ్యక్షుడు, సీఈవో కత్సుషీ ఇనోయి అభిప్రాయపడ్డారు. ప్రపంచ వ్యాప్తంగా సంస్థ వ్యాపారాన్ని బాగా విస్తరించేందుకు జాజ్‌ బాగా దోహద పడిందనీ.. భారత్‌లో కూడా ఇదే తరహా ప్రతిస్పందన లభిస్తుందని తాము ఆశిస్తున్నట్లుగా సంస్థ ఆసియా విభాగం అధ్యక్షుడు, డైరెక్టర్‌ నొరైకీ అబీ అన్నారు. పెట్రోలు వేరియంట్‌ జాజ్‌ వాహనం 1.2 లీటర్‌ ఇంజిన్‌తోనూ, డీజిల్‌ వేరియంట్‌ 1.5 లీటర్‌ ఇంజిన్‌తోను లభించనుంది. పవర్‌ట్రైన్‌ ఇంజిన్‌తో జాజ్‌ వాహనాన్ని మొట్టమొదటి సారిగా భారత్‌లోనే తాము ప్రవేశపెడుతున్నట్లు సంస్థ ప్రతినిధులు తెలిపారు.
మీ స్నేహితులకు రికమెండ్ చెయ్యండి